Predsjednik vlade ne hapsi nikoga, pa neće ni Radovana Karadžića, 27/1/03 - 2003-01-27
U Beču izjavio premijer RS Dragan Mikerević, rekavši da će R. S. dati garancije za najtraženijeg optuženika s haške liste.
Predsjednik vlade RS Dragan Mikerević izjavio je u Beču da haškog optuženika Radovana Karadžića treba da uhapse nadležni organi i tijela, a da će enititetska vlada dati eventualne garancije za njegovu odbranu sa slobode. Predsjednik vlade ne hapsi nikoga, pa neće ni Radovana Karadžića, jer to treba da urade nadležni organi i tijela, izjavio je ovo, kako prenose mediji RS, tokom Svetosavske svečanosti u Srpskom centru u Beču premijer RS Dragan Mikerević. Osvrćući se na nedavni poziv osumnjičenima za ratne zločine, uključujući i Radovana Karadžića da se doborvoljno predaju uz mogućnost davanja vladinih garancija za odbranu sa slobode, Mikerević je naglasio da državnik mora da se ponaša državnički i odgovorno. Ja ću se i dalje tako ponašati, a na drugim organima i tijelima je da sprovode političke i državne odluke, istakao je premijer RS. Na pitanje da li se može desiti da policija i vojska RS uhapse Radovana Karadžića, Mikerević je odgovorio da je njihovo ponašanje uređeno prema zakonu o saradnji sa haškim tribunalom, što praktički obavezuje sve kontrolne organe, prije svega MUP i obavještajnu službu RS, kao i druge službe koje se bave ovim pitanjima na konkretnu saradnju. Dragan Mikerević je također odbacio mogućnost otcjepljenja Kosova od Srbije navodeći da bi to izazvalo nestabilnost u regionu i značilo napuštanje helsinškog sporazuma o nepovredivosti granica. Međutim, kako je istakao, cio region će funkcionisati po principu spojenih posuda i vrijeme će pokazati konačnu kreaciju Evrope. Ovakvo stanje nije konačna kreacija Evrope- zaključio je Mikerević. Predsjendik RS Dragan Čavić je tim povodom poručio da bi eventualno otcjepljenje Kosova sigurno negativno utjecalo na situaciju u BiH. Svaka nasilna promjena međunarodno prizantih granica bilo gdje u Evropi izazvala bi ogrome probleme, naglasio je Dragan Čavić.